Malañ a raen sonjoù em c'hokenn, dindan ma breliñsadenn dour berv, ha deuet e oan da grediñ e rankje ar bolis mont da glask da lec'h all. Ne vije ket gwall aezet d'am meno. Hervez he doa kontet Anna din, mar bez atav ur bern enebourien gant ar boliserien en abeg d'o labour, e oa muioc'h c'hoazh gant Yann ar Vezvouet, kement a fae a  rae-eñ war e genlabourerien, ha kement a droioù kamm a c'hoarie dezho en o labour, ma vagent outañ ur gasoni diroll. Ec'hon eta an dachenn enklask, ken ec'hon ma c'hallen bezañ en gortoz da welout ar boliserien o tont amañ a-barzh pell. Diouzh ma welen, ne vije ket diskoulmet buan ar gudenn ganto, pa oa anat din ne oa ket kablus Anna.